Spioenasiebande-saak ‘nog geensins verby’Pres. Jacob Zuma. Foto: GCIS Die DA het Maandag gesê pres. Jacob Zuma sal waarskynlik nuwe vertoë aan die Nasionale Vervolgingsgesag (NVG) rig oor hoekom hy nie op 783 aanklagte van onder meer korrupsie verhoor moet word nie. Dit kom nadat Zuma se regsverteenwoordiger verlede week in die appèlhof toegegee het dat die besluit om die aanklagte teen die president terug te trek irrasioneel was. James Selfe, voorsitter van die DA se federale uitvoerende komitee, het gesê die party verwag dat indien die appèlhof bevind dat Zuma wél op die aanklagte teen hom moet teregstaan, hy op Shaun Abrahams, die nasionale direkteur van openbare vervolging, sal staatmaak om die saak te laat sloer. “Ons verwag spesifiek dat Zuma nuwe vertoë sal rig oor hoekom die aanklagte teen hom laat vaar moet word. Hy het in 2009 geskrewe en verbale vertoë gelewer oor hoekom die aanklagte laat vaar moet word en hierdie vertoë is verwerp,” het Selfe gesê. “Maar nou gaan hy waarskynlik aanvoer [Mokotedi] Mpshe [voormalige hoof van die NVG] was hopeloos onbekwaam – soos verskeie howe al bevind het – en daarom is hy geregtig om weer vertoë op nuwe gronde te maak, insluitend die tyd wat verloop het sedert die aanklagte geformuleer is.” Selfe het gesê indien Zuma se vertoë nie slaag nie, kan hy aansoek doen vir ŉ permanente vrywaring van vervolging op die aanklagte van korrupsie, bedrog en rampokkery wat spruit uit die land se 1999-wapentransaksie. “So hierdie sage is geensins verby nie, maar ons sal dit deursien tot die bitter einde.” Prof. Dirk Kotzé, politieke ontleder aan Unisa, het ook verlede jaar voorspel dat Zuma sal probeer om die saak vir so lank as moontlik te laat sloer. “Zuma is ná Desember 2017 nie meer president van die ANC nie en dan dalk ook nie meer van die land nie. Hulle sal dit waarskynlik minstens tot ná die verkiesing later vanjaar probeer uitstel,” het hy destyds gesê. Adv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die appèlhof in Bloemfontein het verlede week uitspraak voorbehou nadat Zuma en die NVG se appèlaansoek aangehoor is teen ŉ hofuitspraak dat die besluit om die 783 strafregtelike aanklagte teen Zuma te laat vaar, irrasioneel was. Zuma en die NVG se regsverteenwoordigers het in die hof toegegee dat Mpshe “die verkeerde mag” gebruik het om die aanklagte teen Zuma te laat vaar, maar gesê dit beteken nie hofverrigtinge teen Zuma kan sommer net weer hervat word waar dit voorheen geëindig het nie. Die DA het oor die afgelope meer as agt jaar R10 miljoen aan die sogenaamde spioenasiebande-saak spandeer om te probeer verseker dat Zuma op die aanklagte teen hom vervolg word. Selfe het Maandag gesê Zuma moet beveel word om die hofkostes te betaal omdat hy belastingbetalers se geld gebruik om die gereg te ontduik. “In die mees onlangse voorbeeld van onnodige regskostes was Zuma geneë daarmee dat groot regspanne na die appèlhof in Bloemfontein gestuur word terwyl hy goed weet dat die regspanne gaan toegee die oorspronklike besluit om die aanklagte te laat vaar was irrasioneel, en daarmee basies te waarborg dat die hof die besluit ter syde sal stel. Dit is ŉ absolute skande en daarom moet mnr. Zuma persoonlik aanspreeklik gehou word vir die mors van waardevolle finansiële hulpbronne.” Dr. Llewelyn Curlewis, ŉ regskenner, het verlede jaar aan Maroela Media gesê indien die klagtes teen Zuma heringestel word, sal dit die eerste keer in die land se geskiedenis wees dat ŉ sittende president van korrupsie aangekla word. “Dit sal moontlik die eerste keer in die wêreld wees. Daar is geen riglyne uit die verlede om aan te dui wat nou sal gebeur nie,” het hy gesê.